ΓΡΑΠΤΗ ΕΡΩΤΗΣΗ E-0739/99

υποβολή: Alessandro Danesin (PPE) προς την Επιτροπή

(29 Μαρτίου 1999)

Θέμα: Αναγνώριση τίτλων σπουδών στην ΕΕ

Στη Γερμανία, σε τουλάχιστον δύο περιπτώσεις, δηλαδή του γερμανικού ομοσπόνδου κρατιδίου της Έσσης και εκείνου της Κάτω Σαξωνίας, η τοπική νομοθεσία (αντιστοίχως άρθρο 231 και άρθρο 5 σχετικά με την άσκηση του νομικού επαγγέλματος) προβλέπει ως ουσιαστική προϋπόθεση για την άσκηση του επαγγέλματος του δικηγόρου την απόκτηση πτυχίου στην Ομοσπονδιακή Δημοκρατία της Γερμανίας.

Τούτο σημαίνει ότι ένας Ευρωπαίος πολίτης, που έχει αποκτήσει πτυχίο Νομικής σε ένα από τα κράτη μέλη της Ευρωπαϊκής Ένωσης εκτός Γερμανίας, δεν μπορεί να ασκήσει το νομικό επάγγελμα στη χώρα αυτή έστω και αν διαμένει εκεί.

Είναι η Επιτροπή ενήμερη του ότι, το γενικό σύστημα αναγνώρισης διπλωμάτων προβλέπει (σύμφωνα με τις οδηγίες 89/48/ΕΟΚ(1), 92/51/ΕΟΚ(2), 94/38/ΕΟΚ(3) και 95/43/ΕΟΚ(4) ότι στα άτομα πολίτες ενός κράτους μέλους τα οποία διαθέτουν τους αναγκαίους τίτλους για την άσκηση ενός επαγγέλματος (όπως εκείνου του δικηγόρου π.χ.) και προτίθενται να ασκήσουν το επάγγελμα αυτό σε ένα άλλο κράτο μέλος, πρέπει να αναγνωρίζεται ο τίτλος σπουδών τους; Μπορεί να επιβεβαιώσει ότι δεν υφίστανται ακόμη διακρίσεις σχετικά με το θέμα αυτό;

Απάντηση του κ. Monti εξ ονόματος της Επιτροπής

(23 Απριλίου 1999)

Η οδηγία του Συμβουλίου 89/48/ΕΟΚ της 21ης Δεκεμβρίου 1988 σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών επιτρέπει σε υπηκόους ενός κράτους μέλους να ασκήσουν ένα επάγγελμα σε άλλο κράτος μέλος εφόσον έχουν τα απαραίτητα προσόντα. Πρέπει να υπογραμμιστεί ότι η εν λόγω οδηγία εφαρμόζεται μόνο όσον αφορά τους δικηγόρους που πληρούν όλες τις προϋποθέσεις για να ασκήσουν το επάγγελμα στο κράτος μέλος προέλευσης.

Το κράτος μέλος υποδοχής μπορεί να απαιτήσει από τον αιτούντα να υποβληθεί σε δοκιμασία επάρκειας σε περίπτωση που υπάρχουν σημαντικές διαφορές μεταξύ των τυπικών προσόντων του επαγγελματικού διπλώματος και των απαιτούμενων προσόντων. Τούτο ισχύει ιδιαίτερα για το επάγγελμα του δικηγόρου. Το άρθρο 4 της οδηγίας επιτρέπει τις δοκιμασίες επάρκειας σε περίπτωση επαγγελμάτων των οποίων η άσκηση απαιτεί επακριβή γνώση του εθνικού δικαίου.

Η Γερμανία μετέφερε στο εθνικό της δίκαιο τις διατάξεις της οδηγίας για το δικηγορικό επάγγελμα με τη θέσπιση ομοσπονδιακού νόμου της 6ης Ιουλίου 1990. Σύμφωνα με το νόμο αυτό, οι δικηγόροι των οποίων η ιδιότητα αναγνωρίζεται από τη νομοθεσία άλλου κράτους μέλους πρέπει να υποβληθούν σε δοκιμασία επάρκειας για να αποκτήσουν τον τίτλο του γερμανού δικηγόρου ("Rechtsanwalt"). Οι αιτούντες μπορούν να διεκδικήσουν τα δικαιώματα που απορρέουν από την εν λόγω νομοθεσία(5) και δεν φαίνεται να υπάρχει παράβαση της κοινοτικής νομοθεσίας.

Συμπληρωματικά προς την οδηγία 89/48/ΕΟΚ, η οδηγία 98/5/ΕΚ του Κοινοβουλίου και του Συμβουλίου της 16ης Φεβρουαρίου 1998 για τη διευκόλυνση της μόνιμης άσκησης του δικηγορικού επαγγέλματος σε κράτος μέλος διάφορο εκείνου στο οποίο αποκτήθηκε ο επαγγελματικός τίτλος παρέχει περαιτέρω δυνατότητες άσκησης του εν λόγω επαγγέλματος σε άλλο κράτος μέλος βάσει της επαγγελματικής πείρας. Υπό ορισμένες προϋποθέσεις, ένας δικηγόρος με πλήρως αναγνωρισμένη αυτή την ιδιότητά του μπορεί να ασκήσει το επάγγελμα σε άλλο κράτος μέλος υπό τον τίτλο της χώρας προέλευσης και να του απονεμηθεί ο τίτλος έπειτα από τουλάχιστον τρία έτη επαγγελματικής δραστηριότητας με πλήρη απασχόληση στον εκεί τομέα του εθνικού δικαίου. Η οδηγία 98/5/ΕΚ πρέπει να εφαρμοστεί στα κράτη μέλη έως τις 14 Μαρτίου 2000 το αργότερο.

(1) ΕΕ L 19 της 24.1.1989, σελ. 16.

(2) ΕΕ L 209 της 24.7.1992, σελ. 25.

(3) ΕΕ L 217 της 23.8.1994, σελ. 8.

(4) ΕΕ L 184 της 3.8.1995, σελ. 21.

(5) Μολονότι η σχέση μεταξύ ομοσπονδιακής και τοπικής νομοθεσίας στη Γερμανία είναι εκτός της αρμοδιότητας της Επιτροπής, μπορεί να αναφερθεί ότι γενικώς η γερμανική ομοσπονδιακή νομοθεσία υπερισχύει της τοπικής νομοθεσίας. Επομένως, εάν η τοπική νομοθεσία ορισμένων γερμανικών ομόσπονδων κρατιδίων δεν προβλέπει ρητά διάταξη σχετικά με την πρόσβαση στο επάγγελμα όσον αφορά του δικηγόρους άλλων κρατών μελών, τούτο δεν σημαίνει ότι δεν υπάρχει δυνατότητα απόκτησης του τίτλου "Rechtsanwalt" μέσω μιας δοκιμασίας επάρκειας.